Nuwe brandstofpryse ‘onvolhoubaar’(Argieffoto: pixabay) Die aankondiging dat die jongste styging in die brandstofprys vir die eerste keer die R20/liter-kerf sal verbysteek, het net die onvolhoubaarheid van dié pryse uitgelig. Dit volgens Solidariteit wat meen die reusebrandstofverhoging tesame met die nuutingestelde reisverbod teen Suid-Afrika kan dalk die laaste strooi wees wat die kameel se rug breek. Die departement van minerale hulpbronne en energie het Maandag gesê die petrolprys sal Woensdag met 81c per liter styg, terwyl diesel tussen 72,5c per liter en 74,5c per liter duurder sal wees. Die styging word boonop vererger deur ŉ verhoging in die balansfondsheffing (slate levy) wat ook op 1 Desember in werking tree. Theuns du Buisson, ekonomiese navorser by Solidariteit, sê die voortdurende verhogings, asook die reisverbod kan dalk die toerismebedryf lamlê en die ekonomie verwoes. “Dit is tyd dat die verbruiker, die gewone landsburger, eerste by ons regering gestel word,” sê hy. “Mense moet werk toe kan gaan en kos kan gaan koop. Stygende brandstofpryse maak die verbruiker al hoe armer. Die regering moet sy pryskomplot tussen homself en die brandstofhandelaars laat vaar.” Die vakbond Uasa is ook bekommerd dat die styging in brandstofpryse veral werkers op voetsoolvlak hard gaan tref. “Sedert die begin van die jaar het brandstofpryse met sowat 40% gestyg, terwyl werkers wat minimaal klein of geen verhogings gekry het nie onder verdere finansiële druk moet verkeer.” Uasa het sy lede en ander mense aangemoedig om slim reisreëlings oor die feestyd te tref, aangesien Januarie ook verskeie onderwysverwante uitgawes bring. Gestoei vir goedkoper brandstof Solidariteit het intussen gesê hy sal voortgaan om vir die deregulering van alle vorme van brandstof, spesifiek petrol, te baklei. Hy voer aan dat mededinging in die mark ongetwyfeld die weg vir goedkoper brandstof vir die verbruiker sal baan, eerder as die volgehoue prysdruk. “Dit is om hierdie rede dat Solidariteit onlangs aan die minister van finansies, sowel as aan die minister van minerale hulpbronne en energie geskryf en geëis het dat die brandstofheffing verlaag word en dat die pryse van petrol en diesel op alle vlakke van die mark oorgelaat word,” sê Du Buisson. Solidariteit het opnuut gevra dat dié ministers gehoor gee aan sy oproep. “Ons konsulteer nog met ons regspan en is ook besig om ŉ verslag oor prysvasstelling deur die regering in die brandstofmark saam te stel,” sê hy. “Op grond van hierdie verslag sal ons volgende jaar die geveg vir goedkoper brandstof verder neem.”